stanford-oval/wikipedia huggingface dataset:
קבוצה בלתי תלויה (תורת הגרפים)

בתורת הגרפים, קבוצה בלתי תלויה (IS - Independent set) היא קבוצת קודקודים בגרף, אשר אין זוג מביניהם המחוברים ישירות דרך קשת אחת. בצביעה חוקית של קודקודים בגרף (כמו זו שבה עוסק משפט ארבעת הצבעים), כל מחלקת צבע היא קבוצה בלתי תלויה. גודל הקבוצה הבלתי תלויה המקסימלית בגרף  G מסומן לרוב ב- \alpha (G).
הקבוצה הבלתי תלויה בכחול
השאלה "בהינתן גרף  \ G=(V,E) ומספר  \ k, האם קיימת בגרף קבוצה בלתי תלויה בגודל  \ k"  היא בעיה NP-שלמה והיא אחת מ-21 הבעיות הראשונות לגביהן הוכיח ריצ'רד קארפ כי הן NP-שלמות
. ההוכחה הייתה בעזרת רדוקציה חישובית מבעיית SAT. חיפוש של קבוצה בלתי תלויה שקול לחיפוש של קליקה (תת גרף מלא) בגרף המשלים (שקבוצת הקשתות שלו משלימה את קבוצת הקשתות של הגרף הנתון). בעיה נוספת לה קשר הדוק היא בעיית הכיסוי קודקודים (קבוצת קודקודים "הנוגעת" בכל הקשתות): עבור קבוצה   I\subset V בלתי תלויה, ההפרש  \ V\backslash I  הוא כיסוי בקודקודים.
לאחר שהתברר שחישוב הגודל המדויק של קבוצה בלתי-תלויה מקסימלית בגרף הוא בעיה קשה, החלו ניסיונות למצוא קירוב לגודל זה. ידוע שלא רק החישוב המדויק, אלא גם קירוב של הגודל עד כדי טעות של  \ n^{1-\epsilon } בגרף עם  n קודקודים, היא עדיין בעיה NP-שלמה

. האלגוריתם הטוב ביותר הידוע מוצא קירוב שהשגיאה בו היא עד סדר גודל של  \ n/\log ^{2}n
.
באשר לאלגוריתמים מדויקים, זמן הריצה של האלגוריתמים המהירים ביותר הידועים הוא בסביבות  \ 2^{n/4}
.  האלגוריתמים המהירים ביותר הידועים המוצאים עבור k נתון אם קיימת קבוצה בלתי תלויה בגודל k מבוססים על כפל מטריצות מהיר, וזמן הריצה שלהם הוא מסדר  \ n^{\omega k/3} כש- \ \omega  הוא המעריך של זמן הריצה של כפל מטריצות - דהיינו לכפול מטריצות  n\times n ניתן לביצוע בזמן מסדר  \ n^{\omega }  (הערך הידוע של  \ \omega  הוא בסביבות 2.376).
אחת ממחלקות הגרפים הגדולות שעבורן ידועים אלגוריתמים פולינומיים למציאת הקבוצה הבלתי תלויה הגדולה ביותר היא גרפים מושלמים. כך, למשל, מחלקה זו כוללת את הגרפים הדו צדדיים, עבורם ניתן למצוא  את הקבוצה הבלתי תלויה הגדולה ביותר באמצעות אלגוריתם למציאת השידוך הגדול ביותר. לעומת זאת, בגרפים מישוריים הבעיה היא עדיין NP-קשה.
ראו גם

משפט רמזי
הערות שוליים

↑  Richard Karp. Reducibility Among Combinatorial Problems. Proceedings of a Symposium on the Complexity of Computer Computations. 1972.
↑  J. Hastad, Clique is hard to approximate within n to the 1- \epsilon , Acta Mathematica, 182:105–142, 1999
↑  D. Zuckerman, Linear Degree Extractors and the Inapproximability of Max Clique and Chromatic Number, Theory of Computing, Volume 3:102-128, 2007
↑  M. M. Halldórsson, Approximations of independent sets in graphs
↑  F. V. Fomin,  F. Grandoni, and  D. Kratsch,  A Measure & Conquer Approach for the Analysis of Exact Algorithms
↑  G. J. Woeginger, Space and Time Complexity of Exact Algorithms: Some Open Problems, IWPEC 2004: 281-290
מאלו טרווחו

| --- | --- |
טרווחו בשנת 2017
טרווחו בשנת 2017
 לידה:  15 באוקטובר 2002 (בת 21) הוואנה, קובה 
 מוקד פעילות:  קובה, ארצות הברית 
 תקופת הפעילות:  מ-2015 
 סוגה:  פופ לטיני 
 שפה מועדפת:  ספרדית, אנגלית 
 חברת תקליטים:  Universal Music Latin Entertainment, קקטוס ג'ק רקורדס 
 malutrevejomusic.com
 פרופיל ב-IMDb
 
מריה לואיסה "מאלו" טרווחו (בספרדית: María Luisa "Malú" Trevejo; נולדה ב-15 באוקטובר 2002) היא זמרת וידוענית קובנית-אמריקאית.
קריירה

היא התפרסמה בזכות הסרטונים שלה באפליקציית שיתוף הסרטונים מיוזיקלי. היא גם פעילה באינסטגרם וחשבונה מונה למעלה מעשרה מיליון עוקבים בסך הכול. ב-22 בספטמבר 2017, היא הוציאה את סינגל הבכורה שלה, "Luna Llena" בהוצאת חברות התקליטים In-Tu Linea ויוניברסל מיוזיק לטין אנטרטיינמנט. הווידאו קליפ הרשמי שלו צבר יותר מ-135 מיליון צפיות בערוץ היוטיוב שלה נכון לאוגוסט 2024. זמן קצר לאחר מכן היא הוציאה סינגל נוסף "En Mi Mente" שצבר למעלה מ-15 מיליון צפיות.
ב-25 באפריל 2018 הוציאה ביחד עם הזמר-יוצר האנגלי Hrvy את הלהיט "Hasta Luego" שדורג במקום השלושה-עשר במצעד הסינגלים הסקוטי. ביוטיוב הצליח הקליפ שלו לצבור למעלה מ-65 מיליון צפיות בסך הכול. בספוטיפיי הצליח לצבור למעלה מ-37 מיליון השמעות.
חיים אישיים

באוקטובר 2020, טרווחו חתמה על חוזה עם הנהלה חדשה ועברה לאזור לוס אנג'לס.
ביום הולדתה השמונה-עשרה, היא פתחה חשבון OnlyFans, וצברה למעלה מ-37,000 מנויים בשבוע הראשון.
דיסקוגרפיה > מיני-אלבומים

2019: Una Vez Mas
הערות שוליים

↑  "Malu Trevejo on TikTok". TikTok.
↑  "Malú 🦋 (@malutrevejo) • Instagram photos and videos"
1 2  MaluTrevejoVEVO (2017-09-21), Malu Trevejo - Luna Llena (Official Video), נבדק ב-2024-08-03
↑  MaluTrevejoVEVO (2017-12-07), Malu Trevejo - En Mi Mente (Official Video), נבדק ב-2024-08-03
↑  Official Scottish Singles Sales Chart on 27/4/2018, Official Charts (באנגלית)
↑  HRVYVEVO (2018-04-25), HRVY, Malu Trevejo - Hasta Luego (Official Video), נבדק ב-2024-08-03
↑  Hasta Luego, 2018-04-25, נבדק ב-2024-08-03
↑  Get link, Facebook, Twitter, Pinterest, Email, Other Apps, Malu Trevejo | Net Worth| Instagram| Tiktok| Age| Bio (באנגלית)
| --- | --- |
בקרת זהויות :  ISNI: 0000 0004 6548 8983  MusicBrainz: 415e9618-568d-4ca9-8610-b9de38033e26
מיל (יחידת מידה)

.
מיל או מייל היא יחידת אורך. בשם מיל הייתה קיימת במספר מערכות של יחידות מידה, ושמה נגזר מהמילה הלטינית mille – אלף.
ברומא העתיקה שימש המיל לציין 1,000 מידות אורך רומאיות, שנקראו פאסום (מילולית צעד והכוונה היא ל"צעדים כפולים"), מרחק השווה לכ-1,479 מטר. הנוהג הרומי להציב אבני דרך לאורך הדרכים במרחק מיל אחת מהשנייה מאפשר לדעת בדיוק רב את מידת המיל הרומי. בהמשך אומץ ה"מיל" על ידי חברות אחרות ונכנס לשיטות אחרות, שבהן לא היה שווה לאלף יחידות קטנות יותר.
כיום נמצאים בשימוש שלושה סוגי מיל:
מיל בינלאומי, השווה ל-1,760 יארדים בינלאומיים, או ל-5,280 רגליים בינלאומיות, או ל-1,609.344 מטרים. מיל זה הוא חלק ממערכת היחידות הבריטית.
מיל אמריקאי, השווה ל-5,280 רגליים אמריקאיות (survey foot), או ל-1,609.347 מטרים.
מיל ימי, המוגדר כאורך של דקת קשת אחת על קו אורך של כדור הארץ והשווה ל-1,852 מטרים.
מידות שהושפעו מהמיל הרומי

בעבר היה בשימוש גם המיל הגאוגרפי, אשר הוגדר כאורך של דקת קשת אחת על קו המשווה של כדור הארץ ואשר היה שווה לכ-1,855 מטרים.
בנורווגיה ובשוודיה משמש המיל כיחידת מידה מקובלת השקולה ל-10 קילומטר, אך בעבר נע אורכו בין 10.688 קילומטר בשוודיה ל-11.295 קילומטר בנורווגיה. בעבר הייתה בגרמניה ובארצות סקנדינביה, יחידת מיל שווה ל-4 דקות קשת, או ל-7,421.5 מטרים. ברוסיה הייתה יחידת מיל שווה לשבע ורסטאות, או ל-7,468 מטרים.
המיל התלמודי

בתלמודים נעשה שימוש במידת ה"מיל" לציון מרחקים בין מקומות. למשל, "אמר ר' שמעון בן לקיש כדי שילך אדם ממגדל נוניא לטבריא מיל ונימא מיל הא קמ"ל דשיעורא דמיל כממגדל נוניא ועד טבריא", "שמונה עשר מיל כמן טיבריא לציפורי", "שלושת מילין מירושלים ועד בית חורון". ישנו גם שימוש במידת הזמן של כדי הילוך מיל לנושאים הלכתיים שונים, כגון חמץ ומליחה. הערך המקובל הוא של 18 דקות, אך יש גם דעות הסוברות שכדי הילוך מיל הוא 22.5 דקות, או 24 דקות.
על פי הדעה המקובלת בראשונים ובאחרונים שיעור המיל בהלכה שווה ל-2000 אמות. אולם היו שחלקו על דעה זאת, בהם הרב יואל בן נון והרב פרופ' יואל אליצור, שטענו שלא ייתכן שהמיל התלמודי שונה באורכו מהמיל הרומי וכי כל ציוני המרחקים בתלמוד מתאימים למיל הרומי ולא ל-2000 אמות (שהם כקילומטר).
ראו גם

אבן מיל
הערות שוליים

↑  תלמוד בבלי, מסכת פסחים, דף מ"ו, עמוד א'
↑  ירושלמי, תענית, פרק ד'
↑  יומא, פרק ו'
↑  זו דעת בעל תרומת הדשן בחלק א סימן קכג בהגהה, וכן פסק השולחן ערוך אורח חיים סימן תנט סעיף ב לגבי חמץ, וביורה דעה סימן סט סעיף ו לגבי מליחה.
↑  זו דעת הגר"א בביאור הגר"א לאורח חיים סימן תנט סעיף ב. אך בהמשך דבריו הביא דרך לפיה חישוב ארבעים המילים שאדם הולך ביום הוא מהזריחה עד השקיעה, ולפי דרך זו דעתו בעניין שיעור הליכת מיל היא כדעת תרומת הדשן. החזון אי"ש (הלכות פסח סימן קכג אות א, דיבור המתחיל "או"ח תנ"ט ס"ב") הבין שלמסקנת הגר"א השיעור הוא 18 דקות.
↑  זו דעת הרמב"ם בפירוש המשנה מסכת פסחים פרק ג משנה ב. אך לעומת זאת במשנה, מסכת ברכות, פרק א', משנה א' כתב הרמב"ם שזמן עלות השחר הוא כשעה וחומש לפני הנץ החמה, ומהדברים הללו משמע כשיטת תרומת הדשן שארבעה המילים שמעלות השחר עד הנץ הם 72 דקות וכל מיל הוא 18 דקות.
↑  ראו רש"י מסכת יומא דף סז עמוד א, בפירוש המשנה לרמב"ם, מסכת יומא פרק ו משנה ד, משנה תורה לרמב"ם, ספר אהבה, הלכות תפילה וברכת כהנים, פרק ד', הלכה ב', בפסקי ריא"ז מסכת פסחים פרק ג הלכה ב, סמ"ג עשין סימן יח, ט"ז סימן תרפח סעיף קטן ג, ועוד.
↑  יואל אליצור, מקום בפרשה
| מידות, שיעורים ומשקלות בהלכה |
| --- | --- | --- |
| מידות אורך | אצבע • סיט • טפח • זרת • אמה • ריס • מיל • פרסה |  |
| מידות נפח | כור • לתך • איפה • סאה • הין • עשרון • קב • לוג • מלוא לוגמיו • רביעית • כביצה • ככותבת • כגרוגרת • כזית • משורה • קורטוב • כעדשה |  |
| מידות מטבעות | כיכר של קודש • כיכר של חול • מנה • דינר זהב • סלע • שקל • זוז (דינר כסף) • סלע מדינה (טרפעיק) • מעה • פונדיון • איסר • מסמס • קונטרק • פרוטה |  |
| מידות שטח | בית כור • בית לתך • בית סאה • בית קב • בית רובע |  |
| מידות זמן | חלק • שיתין נשמין • תוך כדי דיבור • כדי אכילת פרס • כדי הילוך • שעה זמנית • מעת לעת |  |
מיכל ליניאל

| --- | --- |

 לידה:  25 ביולי 1955 (בת 69)
 מקום לימודים:  האוניברסיטה העברית בירושלים (1 ביוני 1986)  אוניברסיטת קליפורניה בלוס אנג'לס  אוניברסיטת תל אביב  אוניברסיטת סטנפורד 
 מוסדות:  האוניברסיטה העברית בירושלים 
 תלמידי דוקטורט:  Roy Varshavsky 
 פרסים והוקרה:  עמית ISCB (2016) 
 
מיכל ליניאל (נולדה ב-25 ביולי 1955) היא חוקרת בתחום הנוירוביולוגיה והביואינפורמטיקה, פרופסור מן המניין במחלקה לכימיה ביולוגית באוניברסיטה העברית בירושלים.
ביוגרפיה

נולדה כמיכל תודר (Toder) וגדלה בשכונת רמת אביב, תל אביב. אמה, רונית לבית ביטון, ילידת מרוקו, 1931, חיה בארץ משנת 1950, ועבדה כמנהלת חשבונות במרכז החקלאי. אביה, משה תודר (1929–2017), נולד בפולין, חי בישראל משנת 1933 והיה רואה חשבון. אחותה דורית נובק, הייתה מנכ"לית יד ושם, אחיה הראל תודר, ניהל חברת ביוטק, ואחיה עופר תודר, הוא מנהל במגזר הציבורי.
בשנת 1973 סיימה את לימודיה התיכוניים בבית הספר אליאנס תל אביב (תיכון עירוני י').
בשנים 1973–1976 שירתה שירות צבאי.
בשנים 1976–1979 למדה לתואר ראשון במדעי החיים באוניברסיטת תל אביב וסיימה את לימודיה בהצטיינות יתרה. בשנים 1980–1981 למדה לימודי המשך במחלקה למיקרוביולוגיה וביולוגיה מולקולרית באוניברסיטת קליפורניה בלוס אנג'לס (UCLA). בשנים 1982–1987 למדה לתואר שלישי באוניברסיטה העברית בירושלים וסיימה את לימודיה בהצטיינות יתרה. את הדוקטורט כתבה בהנחיית פרופ' יוסף שלומאי. בשנים 1987–1989 השתלמה בפוסט-דוקטורט באוניברסיטת סטנפורד.
בשנת 1989 התמנתה כחברת סגל באוניברסיטה העברית והיא מכהנת כפרופסור מן המניין באוניברסיטה.
חיים אישיים

נשואה לפרופ' נתן ליניאל, פרופ' באוניברסיטה העברית בירושלים. אם לשלושה (בת ושני בנים).
גרה בשכונת נווה שאנן בירושלים.
מחקר

תחומי המחקר של ליניאל כוללים: גנומיקה, פרוטיאומיקה, ביולוגיה תאית ומערכתית ופיתוח שיטות חישוביות ברפואה ומדעי החיים.
היא התמקדה, ביתר פירוט, בנושאים הבאים:
ארגון גלובלי של כל רצפי החלבונים, פיתוח גישות למיון וסווג אוטומטי של רצפים.
ניתוח מידע גנומי ופרוטאומי לפיתוח כלים להבנת קשר בין רצפי חלבונים ומבנם.
שימוש בנוירוטוקסינים (רעלנים עצביים) כגלאים לתהליכי שחרור במערכות עצבים.
גישות פרוטאומיות לחקר ביטוי חלבונים בתאי עצב מתפתחים.
גישות גנומיות לחקר ביטוי גנים בתאים סרטניים.
פיתוח שיטות למידה חישוביות ומודלי שפה לחקר מחלות מורכבות ורפואה חישובית.
אבולוציה מולקולרית בחקר הסרטן.
ביולוגיה מערכתית להתמודדות עם עקה חמצונית בתאים.
גנומיקה של משפחות ואוכלוסיות לאפיון וחיזוי מחלות מורכבות.
הדריכה עשרות סטודנטים לתואר שני, תואר שלישי ופוסט-דוקטורטים, וממשיכה בהוראה והדרכה פעילה של סטודנטים לתארים גבוהים.
תפקידי ניהול אקדמי

במקביל לעיסוקה במחקר ובהוראה, מילאה ליניאל תפקידי ניהול אקדמי רבים באוניברסיטה העברית, בארץ ובעולם.
בשנת 1999 הקימה את התוכנית לביולוגיה חישובית באוניברסיטה העברית ועומדת בראש התוכנית מאז ועד היום.
בשנים 2012–2018 עמדה בראש המכון ללימודים מתקדמים באוניברסיטה העברית.
משנת 2016 היא עמיתת האגודה הבינלאומית לביולוגיה חישובית (אנ')
היא נציגה ב-ELIXIR (אנ'), תשתית המאפשרת למעבדות ומכוני מחקר במדעי החיים, בארצות אירופה השונות, לחלוק ביניהם מידע ולאחסן נתונים מחקריים באופן מאורגן.
פרסומיה

ליניאל פרסמה עד היום כ-400 פרסומים מדעיים (מאמרים מדעיים ופרקים בספרים ערוכים) בתחומי מחקרה. להלן מבחר מהם:
Friedman, Nir; Linial, Michal; Nachman, Iftach; Pe'er, Dana (8 באפריל 2000). "Using Bayesian networks to analyze expression data". Proceedings of the fourth annual international conference on Computational molecular biology: 127–135. {{cite journal}}:  (עזרה)
Ofer, Dan; Brandes, Nadav; Linial, Michal (1 בינואר 2021). "The language of proteins: NLP, machine learning & protein sequences". Computational and Structural Biotechnology Journal. 19: 1750–1758. {{cite journal}}:  (עזרה)
Brandes, Nadav; Ofer, Dan; Peleg, Yam; Rappoport, Nadav; Linial, Michal (15 באפריל 2022). "ProteinBERT: a universal deep-learning model of protein sequence and function". Bioinformatics. 38(8): 2102–2110. {{cite journal}}:  (עזרה)
הערות שוליים

↑  מיכל ליניאל, בקרת הכפלה וארגון ה-DNA הקינטופלסטי בטריפנוזומטידים (בהנחיית יוסף שלומאי), ירושלים: האוניברסיטה העברית, 1987
↑  The Michal Linial's Lab, באתר האוניברסיטה העברית בירושלים
| --- | --- |
בקרת זהויות :  NLI: 987007290898405171  ACM DL: 81100317776  dblp: 13/1697  LCCN: no99011447  MGP: 124856  ORCID: 0000-0002-9357-4526  VIAF: 9891160667938203560008   WorldCat (עם VIAF): 9891160667938203560008
קבוצה בת מנייה

בתורת הקבוצות, קבוצה בַּת מְנִיָּה היא קבוצה שקיימת פונקציה חד־חד ערכית ממנה לקבוצת המספרים הטבעיים. קבוצה בת־מנייה היא סופית, או קבוצה אינסופית שעוצמתה אָלֶף אֶפֶס ( \aleph _{0}). על קבוצה כזו נאמר שהיא נמצאת בהתאמה לקבוצת המספרים הטבעיים. לכן, ניתן לסדר את איבריה בסדרה, ללא חזרות. לדוגמה, קבוצת המספרים הרציונליים וקבוצת המספרים האלגבריים, הן בנות־מנייה. לעומת זאת, קבוצת המספרים הממשיים היא קבוצה שאינה בת־מנייה. כל קבוצה אינסופית שאפשר לסדר את איבריה בסדרה, ואפילו עם חזרות, היא בת־מנייה (לפי משפט קנטור-שרדר-ברנשטיין). עובדה זו נדרשת בהוכחה של טענות יסודיות כמו שאיחוד קבוצות בן מנייה, גם הוא בן מנייה.
דוגמאות

להלן הוכחת גאורג קנטור שקבוצת הזוגות של מספרים טבעיים היא בת־מנייה:
נסדר את הזוגות באופן הבא; ראשית יבוא (1,1), אחריו (1,2) ו-(2,1), אחר-כך שלושת הזוגות  (i,j) שסכום הקואורדינטות שלהם  i+j=4, אחר-כך ארבעת הזוגות שסכום הקואורדינטות שלהם 5, וכן הלאה. (הזוגות  (i,j) שסכומם  n מסודרים לפי הערך של  i, מהקטן לגדול). הרשימה כוללת כל זוג של מספרים טבעיים, ולכן אוסף הזוגות בן מנייה. להתאמה שבהוכחה קוראים פונקציית זיווג.

מן ההוכחה הזו נובע למשל שאוסף המספרים הרציונליים (החיוביים) הוא בן מנייה: יש פונקציה מן הזוגות של מספרים טבעיים המכסה את כל המספרים הרציונליים,  (i,j)\mapsto {\frac {i}{j}}. בדרך זו מתקבל כל מספר רציונלי יותר מפעם אחת (ולמעשה אינסוף פעמים) - אם רוצים ליצור רשימה שבה כל רציונלי יופיע פעם אחת, אפשר לדלג על זוגות  (i,j) שאינם זרים; כפי שהוסבר לעיל, ההוכחה תקפה גם ללא השיפוץ הזה.
הטיעון של קנטור מראה שכל מכפלה קרטזית  A\times B של קבוצות בנות־מנייה, גם היא בת־מנייה. באינדוקציה נובע שאם  A קבוצה בת־מנייה, אז לכל  k טבעי הקבוצה  A^{k} גם היא בת־מנייה. יתרה מזו, גם איחוד של מספר בן מנייה של קבוצות, שכל אחת מהן בת־מנייה, הוא בן מנייה.
הקבוצה  \cup _{k=1}^{\infty }\mathbb {N} ^{k} היא קבוצה בת־מנייה. בניסוח אחר, קבוצת כל הסדרות הסופיות של מספרים טבעיים היא בת־מנייה. אלא שיש קבוצות גדולות יותר: משיטת האלכסון של קנטור יוצא שקבוצת כל הסדרות בנות המנייה של מספרים טבעיים (ואפילו של המספרים 0 ו-1) היא גדולה מכדי להיות בת־מנייה. מכיוון שכך, גם קבוצת המספרים הממשיים אינה בת־מנייה.
ראו גם

הוכחת האי-מנייה הראשונה של קנטור
סידור אפשרי של הזוגות בהוכחתו של גאורג קנטור
קיסיר

| --- | --- |

 
 מאכלים
 סוג:  סלט
 מטבח:  המטבח הכורדי
 מוצא:  טורקיה, כורדיסטן
 מרכיבים עיקריים:  בורגול
 
קיסיר הוא סלט מבוסס בורגול. מקורו של הסלט באזור הטורקי והכורדי.
המרכיבים העיקריים: הם בורגול טחון דק, פטרוזיליה ורסק עגבניות. מרכיבים נוספים נפוצים: בצל, שום (באזורים מסוימים), מולסה רימונים חמצמצה, שמן זית ומיץ לימון, מלפפון, קורניצ'ונים ותבלינים.
אפשר להגיש עם עלי חסה. הסלט בצבע אדמדם עקב תערובת רסק עגבניות. מוגש בטמפרטורת החדר בתור תוספת או מתאבן.
ראו גם

טאבולה
הערות שוליים

↑  Jeanne Jacob; Michael Ashkenazi (2014). The World Cookbook. ABC-CLIO. p. 726. ISBN 9781610694698. נבדק ב-2018-06-23.
↑  "Kisir recipe|BBC Good Food". BBC Good Food. נבדק ב-2020-04-16.
קבוצה מונחית

קבוצה מונחית היא צורת התארגנות חברתית בעלת מטרה מוגדרת, הכוללת חברי קבוצה ומנחה. יש הטוענים כי הבסיס להתארגנות בקבוצות הנחיה, הוא תחושת הניכור למול העוצמה הטכנולוגית המתפתחת ואובדן תחושת ההשתייכות, האופייניים למאה העשרים.
סוגי קבוצות

קבוצות למידה ושיפור מיומנויות  קבוצות בהן נושא העבודה מוגדר, ממוקד ומובנה. מטרת חברי הקבוצה היא רכישת מיומנויות לביצוע מטלה מסוימת כגון: סדנה לניהול יעיל של זמן, סדנה לשיפור תהליך של קבלת החלטות, התנהגות אסרטיבית וכו'.
קבוצות לצמיחה אישית צמיחה אישית היא תהליך בו הפרט "גדל מתוך עצמו" ומרחיב את מודעותו לחלקים נוספים באישיותו, שלא היה מודע להם. בקבוצה מגלה הפרט את הפוטנציאל הטמון בו ומתאמן בשימוש בו. הקבוצה מהווה מיקרוקוסמוס של החיים ומעין בבואה של התנהגות האדם בסביבתו.
קבוצות התערבות / תמיכה קבוצות הנוצרות בעקבות צורך ומצוקה מסוימים של המערכת הקהילתית ושל הפרט, מטרתן לספק תחושת יחד, שותפות במצוקתו (כגון משפחות שכולות). בקבוצות אלו מתאפשר אוורור של רגשות בזכות הימצאות של כל החברים באותו מצב.
קבוצות מניעה קבוצות אשר בשונה מקבוצות התערבות אינן נוצרות עקב צורך או מצוקה מסוימת אלא מתוך רצון לספק תמיכה ולמידה בקבוצה, בה יכול כל חבר ללמוד מיומנויות ולרכוש כלים לתקשורת והסתגלות יעילות יותר.
קבוצות מפגש בין תרבותי קבוצות שמטרתן שיפור יחסים בין קבוצות תרבותיות, לאומיות ואתניות. ניתן למצוא מודלים של קבוצות כאלה על רצף שנע בין גישות התומכות בסטאטוס קוו הקיים בין הקבוצות הנפגשות לגישות אשר קוראות לשינוי חברתי-פוליטי.
ראו גם

טיפול קבוצתי
הערות שוליים

↑  Ifat Maoz, Does contact work in protracted asymmetrical conflict? Appraising 20 years of reconciliation-aimed encounters between Israeli Jews and Palestinians, Journal of Peace Research 48, Sage Publications, Ltd, 2011, עמ' 115-125‏, JSTOR 29777473
| --- | --- |
בקרת זהויות :  NDL: 01147632
קים תומסון

| --- | --- |
אין תמונה חופשית
 לידה:  1964  (בת 60 בערך) סאמרסט, הממלכה המאוחדת 
 מדינה:  הממלכה המאוחדת 
 תקופת הפעילות:  מ-1982 
 מקום לימודים:  בית הספר המרכזי לנאום ודרמה בלונדון 
 אתר אינטרנט
 פרופיל ב-IMDb
 
קים תומסון (באנגלית: Kim Thomson; נולדה ב-1964) היא שחקנית בריטית שהופיעה בתיאטרון, בטלוויזיה ובקולנוע החל מתחילת שנות השמונים של המאה העשרים הן בבריטניה והן בארצות הברית.
ביוגרפיה

תומסון נולדה בסקוטלנד לאב סקוטי ואם אירית. הוריה נפרדו שהייתה בת שלוש והיא גדלה בסארי אצל הורי אביה, שהיו במקור מאלואה (Alloa). בגיל שש נשלחה לפנימיה למשך חמש שנים. זמן רב אחרי כך אמרה בראיון שצריך לבטל את הפנימיות.
את הכשרתה כשחקנית רכשה תומסון בבית הספר Central School of Speech and Drama.
הופעתה הראשונה של תומסון בתפקיד ראשי הייתה בסרט "Stealing Heaven" משנת 1988 לצדם של דרן דה לינט ודנהולם אליוט. שנה אחר כך ב-1989 גילמה את אסטלה במיני-סדרה "תקוות גדולות" בבימויו של קווין קונור, יחד עם ג'ין סימונס, שגילמה את אסטלה בסרט הקולנוע מ-1946, בתפקיד מיס האווישם. עוד ב-1989 שיחקה תומסון בתפקיד קורדליה במחזה "המלך ליר" בבימויו של ג'ונתן מילר. על הופעתה זו נכתב ב-"British Theatre Yearbook" ש"לעיתים רחוקות אפשר לראות מי שמשתווה לקורדליה של קים תומסון".
ב-1992 שיחקה תומסון בתפקיד הנשי הראשי בסדרת הטלוויזיה "Virtual Murder". ב-1994 הופיעה שוב בתפקיד ראשי בסדרת הדרמה התקופתית "The Wanderer". בהמשך השתתפה במספר רב של סרטים ותוכניות טלוויזיה, לרוב כשחקנית אופי, כגון דמות העיתונאית בסרט "יומני הנסיכה 2: אירוסין מלכותיים" משנת 2004.
ב-1997 גילמה את דמותה של ליידי צ'ילטרן במחזה "בעל אידיאלי". ב-2001 שיחקה בתפקיד אירינה בהפקת התיאטרון בווסט אנד של המחזה "הדוד וניה" בבימויו של פיטר גיל.
בשנת 2008 הופיעה תומסון בסדרה הבלשית "The Bill" של רשת ITV, בתפקיד הבריסטר נעמי וודס אשתו של הבלש ג'ייקוב בנקס.
במרץ 2009 החלה לשחק בתפקיד קבוע באופרת הסבון "אמרדייל" של ITV1, בתפקיד פיי לאמב. בסוף 2009 חתמה על חוזה חדש להמשך הופעתה בתוכנית. בינואר 2011 פורסם שהיא עוזבת את הסדרה בהמשך אותה שנה.
ביוגרפיה > חיים אישיים

ב-2010 סיימה תומסון תואר בפוליטיקה, פילוסופיה והיסטוריה באוניברסיטת לונדון.
פילמוגרפיה

| שנה | שם | שם באנגלית | תפקיד | הערות |
| --- | --- | --- | --- | --- |
| 1983 |  | Party Party | ברנדה |  |
| 1985 | כסו את פניה | Cover Her Face | סאלי ג'ופ | מיני-סדרה |
| 1986 | לאבג'וי | Lovejoy | ניקולה פייג' | בפרק "The Firefly Cage" |
| 1986 |  | Brush Strokes | לזלי ביינברידג' | סיטקום |
| 1986 |  | Screamtime | ליידי אן |  |
| 1986 | אישה שטן | The Life and Loves of a She-Devil | אלזי פלאוורס |  |
| 1987 |  | A Killing on the Exchange | קייט מקרני | מיני-סדרה |
| 1987 | סיפורי המסתורין של רות רנדל | The Ruth Rendell Mysteries | לינדה גרובר | במיני-סדרה "Wolf to the Slaughter" |
| 1988 |  | Stealing Heaven | אלואיז |  |
| 1988 |  | Tales of the Unexpected | אלי | בפרק "Mr. Know-All" |
| 1989 | ארוך ומשגע | The Tall Guy | שריל |  |
| 1989 |  | Minder | סילבי | בפרק "Fatal Impression" |
| 1989 | תקוות גדולות | Great Expectations | אסטלה | מיני-סדרה |
| 1990 | ג'קיל והייד | Jekyll & Hyde | לוסי האריס |  |
| 1990 |  | Perry Mason: The Case of the Desperate Deception | קאתי ברמוול |  |
| 1990 | המפקח מורס | Inspector Morse | הלן רדפורד | בפרק "The Sins of the Father" |
| 1990 |  | Hands of a Murderer | סופי דה-ויר | סרט טלוויזיה |
| 1991 |  | Murder 101 | פרנצ'סקה לאווין |  |
| 1991 | הרפתקאות שרלוק הולמס | The Adventures of Sherlock Holmes | קיטי וינטר | בפרק "The Illustrious Client" |
| 1992 |  | Virtual murder | סמנתה ולנטיין | סדרת טלוויזיה |
| 1994 |  | The Wanderer | ביאטריס | סדרת טלוויזיה (2 פרקים) |
| 1997 |  | Loved By You | בקי אדוארדס | סדרת טלוויזיה |
| 2000 |  | The 10th Kingdom | המלכה ריידינג הוד III | מיני-סדרה |
| 2001 | רציחות במידסומר | Midsomer murders | ג'נט ריזן | בפרק "Dark Autumn" |
| 2004 | יומני הנסיכה 2: אירוסין מלכותיים | The Princess Diaries 2: Royal Engagement | אלזי קנטוורת'י, עיתונאית |  |
| 2006 | רוזמרי & ת'יים | Rosemary & Thyme | אנדראה | בפרק "In a Monastery Garden" |
| 2007 | וידוייה הסודיים של זונת צמרת | Secret Diary of a Call Girl | דלה | סדרת טלוויזיה (פרק אחד) |
| 2007 | 1408 | 1408 | פקידת קבלה |  |
| 2007 |  | Messages | פרנסס ביל |  |
| 2007 | הרחוב | The Street | פאט טינסי | בפרק "Old Flame" |
| 2007 | השופט ג'ון דיד | Judge John Deed | מארי מדסן | בפרק "War Crimes" |
| 2008 |  | The Bill | נעמי וודס | סדרת טלוויזיה |
| 2008 | תחבולות חדשות | New Tricks | טיפאני ברקר | בפרק "Final Curtain" |
| 2009 | הדשא ירוק יותר | The Green Green Grass | אנטוניה פייג' | בפרק "Fifteen Minutes" |
| 2009 | טגארט | Taggart | פיליס | בפרק "Fact and Fiction" |
| 2009–2011 | אמרדייל | Emmerdale | פיי לאמב | סדרת טלוויזיה |
| 2009 | חדר מיון | Casualty | אמבר | בפרק "The Price We Pay" |
| 2014 | הולבי סיטי | Holby City | קתרין או'מאלי | בפרק "Anything You Can Do" |
| 2016 | מר סלפרידג' | Mr Selfridge | קלרה דילון | סדרת טלוויזיה (2 פרקים) |
תפקידים בתיאטרון

| תיאטרון | מחזה | תפקיד | במאי |
| --- | --- | --- | --- |
| תיאטרון פיניקס | Are You Lonesome Tonight? | פריסילה פרסלי | רובין לפוור |
| תיאטרון היימרקט | בעל אידיאלי | ליידי צ'ילטרן | פיטר הול |
| אולד ויק | המלך ליר | קורדליה | ג'ונתן מילר |
| התיאטרון המלכותי | Present Laughter | ג'ואנה | דומיניק דרומגול |
| מרכז האמנויות באטרסי | The Stranger | מאדאם Y | מייקל בילינגטון |
| מרכז האמנויות באטרסי | Traveller Without Luggage | ולנטיין | ניקולס דה ג'ונג |
| Field Day Theatre Company | הדוד וניה | אלנה | פיטר גיל |
| תיאטרון פאלאס ווטפורד | Wedding Song | סטלה | מייקל אטנבורו |
הערות שוליים

↑  officialkimthomson
1 2  "Kim Thomson". 29 בספטמבר 2010. נבדק ב-3 באפריל 2011. {{cite news}}:  (עזרה)
1 2  Steve Hendry (18 באוקטובר 2009). "I'm delighted I swapped Hollywood for Emmerdale, says Kim Thomson". Daily Record. Scotland. נבדק ב-14 בנובמבר 2010. I'm Celtic. My father was Scottish, my mother Irish. I was brought up by my dad's parents who have sadly died but were Scots. My family are from Alloa. I love Scotland. I sound so English but I actually didn't realise that until I was older. {{cite news}}:  (עזרה)
↑  Rick Fulton (1 במרץ 2010). "Emmerdale star Kim Thomson: I've handed out a few slaps since I joined soap.. and received a few". Daily Record. Scotland. נבדק ב-14 בנובמבר 2010. {{cite news}}:  (עזרה)
↑  John Glavin, Dickens on Screen, p. 214
↑  David Lemmon, British Theatre Yearbook 1990, pp. 43–44
↑  Plays international, vol. 17 (Chancery Publications Ltd., 2001), p. 9
↑  Daniel Kilkelly, Kim Thomson to leave 'Emmerdale', dated 30 January 2011, at digitalspy.co.uk. Retrieved 3 April 2011
↑  Stanley Wells, Shakespeare Survey Vol. 43 (Cambridge University Press, 2002), p. 194
| --- | --- |
בקרת זהויות :  LCCN: no2013132674  VIAF: 305457297   WorldCat (עם VIAF): 305457297